**11. državno preverjanje osnovnošolskih ekip prve pomoči**

Zaradi dolgoročnih koristi zgodnjega učenja prve pomoči, se je treba veščin nudenja prve pomoči in preprečevanja nezgod začeti učiti že v osnovni šoli in potem ta znanja v življenju obnavljati oziroma  nadgrajevati, zato Rdeči križ Slovenije v sodelovanju s 56 območnimi združenji RKS vsako leto organizira in izvaja preverjanja usposobljenosti osnovnošolskih ekip prve pomoči. Prizorišče državnega preverjanja, 11. po vrsti, bo tudi letos Mladinsko zdravilišče in letovišče RKS. Najboljših 9 ekip z regijskih preverjanj, ki so v preteklih tednih potekala po Sloveniji, bo 13. maja 2017 pokazalo svoje teoretično in praktično znanje prve pomoči.

Na dobri tretjini vseh osnovnih šol v Sloveniji že od leta 2003 potekajo krožki Rdečega križa na nižji stopnji, ki se nato na višji stopnji preoblikujejo v krožek ekipe prve pomoči. Učenci pridobijo teoretično in praktično znanje prve pomoči, da lahko pomagajo sebi in drugim ob nesrečah, nezgodah in nenadnih obolenjih, spoznajo nezgodne situacije, v katerih je življenje zaradi poškodb neposredno ogroženo in se naučijo pravilnega ukrepanja; izoblikujejo preventivno miselnost, ter se naučijo ukrepov za preprečevanje nezgod; razvijajo občutek za delo v skupini; sprejemajo mnenja drugih v skupini in nenazadnje razvijajo ustvarjalno mišljenje.

Osnovnošolske ekipe prve pomoči delujejo podobno kot članske. Njihovo usposabljanje vodijo učitelji/mentorji prve pomoči, ki kot prostovoljci vsaj eno leto aktivno sodelujejo v programu članskih ekip prve pomoči. V ekipi je 6 članov in ena rezerva, na preverjanjih pa pokažejo osvojeno teoretično in praktično znanje.

Rdeči križ Slovenije